SA poog steeds om Guptas te laat uitlewerMinister Ronald Lamola. Foto: Parlement/Twitter “Dit is nie asof ons met ŉ tas na Dubai gaan om die Guptas te gaan haal nie.” Só het Ronald Lamola, minister van justisie, Maandagmiddag tydens ŉ mediakonferensie in Pretoria gesê nadat hy uitgevra is oor die vordering wat gemaak word om die Gupta-familie van die Verenigde Arabiese Emirate (VAE) na Suid-Afrika uit te lewer. Lamola het gesê daar is ŉ regsproses wat gevolg moet word. “Ons gaan met hulle in gesprek tree oor die uitleweringsooreenkoms wat ons alreeds onderteken het en wat reeds deur die parlement goedgekeur is, maar nog nie in die VAE nie.” Daar is onlangs berig dat ŉ Suid-Afrikaanse afvaardiging na Dubai is om die VAE te kry om die uitleweringsooreenkoms tussen die twee lande goed te keur. Die afvaardiging sluit glo minstens twee ministers en lede van die Nasionale Vervolgingsgesag (NVG), waaronder die nasionale direkteur van openbare vervolging, in. Lamola het gesê hoewel die uitleweringsooreenkoms tussen die twee lande nog nie goedgekeur is nie, daar ander “internasionale instrumente” is wat wetstoepassingsagentskappe toelaat om saam te werk. “In die stadium glo ons ons sal samewerking kry en hopelik sal die uitleweringsooreenkoms goedgekeur word sodat wetstoepassingsagentskappe kan voortgaan om hul werk te doen.” Ajay en Atul Gupta (Foto: ANA) Adv. Shamila Batohi, nasionale direkteur van openbare vervolging, het in Oktober gesê daar is stadige maar besliste vordering met die NVG se optrede teen staatskapers. Die NVG loop die afgelope paar maande onder groeiende kritiek deur weens die stadige pas waarteen beweerde staatskapers, en by name die omstrede Gupta-familie, in Suid-Afrika vervolg word. Die VSA het in Oktober sanksies teen die Guptas ingestel, terwyl Suid-Afrika op die oog af stadige tot geen vordering toon nie. Batohi het ook toe gesê sy en Lamola is persoonlik in onderhandelinge met die relevante owerhede betrokke om uitlewerings te bewerkstellig. Die omstrede Gupta-familie word daarvan beskuldig dat hulle hul persoonlike bande met oudpres. Jacob Zuma misbruik het om onregmatig invloed uit te oefen op die regering en staatsbeheerde organisasies.